**POZIV ZA MEDIJE**

**HRVATSKA AKADEMIJA ZNANOSTI I UMJETNOSTI**

**Razred za medicinske znanosti – Odbor za tumore**

i

**KLINIČKI BOLNIČKI CENTAR SESTRE MILOSRDNICE**

**Klinika za onkologiju i nuklearnu medicinu**

pozivaju Vas na

**29. godišnji skup BOLESTI DOJKE**

**u četvrtak, 19. rujna, od 9 do 15 sati**

palača Hrvatske akademije znanosti i umjetnosti

Trg N. Š. Zrinskog 11, Zagreb.

Čast nam je i zadovoljstvo pozvati Vas na najdugovječniji skup Hrvatske akademije znanosti i umjetnosti, koji se i ove godine održava unatoč žalosnoj vijesti o nedavnoj smrti njegova idejna začetnika i organizatora, akademika Ivana Prpića. U zadnjih pet godina skup se održava u suorganizaciji s Klinikom za onkologiju i nuklearnu medicinu Kliničkog bolničkog centra Sestre milosrdnice.

Na ovogodišnjem skupu naglasak će i dalje biti na različitim vrstama raka dojke, najčešćeg zloćudnog tumora u žena i velikog javnozdravstvenog problema, od kojeg, prema zadnjim dostupnim podacima, onima za 2015. godinu, u Hrvatskoj godišnje oboli gotovo 2800 bolesnica, a godišnje umre njih preko tisuću.

U današnje vrijeme velika se pozornost pridaje kvaliteti života bolesnica, te se nekoliko predavanja bavi odlukama o opsegu liječenja kod bolesnica s različitim tipovima raka dojke, tj. procjeni rizika od povrata ili metastaziranja bolesti, procjeni potrebnog opsega liječenja i izbjegavanju pretjeranog liječenja, očuvanju kvalitete života, izbjegavanju, ranom prepoznavanju i zbrinjavanju nuspojava, posebice onih potencijalno životno ugrožavajućih - kardioloških.

Neka se predavanja bave specifičnim oblicima liječenja poput imuno terapije, koja predstavlja novu nadu za bolesnice s najzloćudnijim oblikom raka dojke, kod kojih je donedavno kemoterapija bila jedini učinkovit oblik liječenja, endokrine terapije, njezine vrste i trajanja, opsegom kirurškog liječenja početnog raka dojke, prevladavanjem rezistencije na jednu vrstu liječenja te parcijalnom radioterapijom.

Nekoliko se predavanja bavi spektrom dobroćudnih bolesti dojke i izazovima u njihovoj dijagnostici.

Epidemiolog iz Hrvatskog registra za rak osvrnut će se na utjecaj izvanjskih čimbenika (okolišnih, alkohola, pušenja i hormona) na rizik od raka dojke.

Koncept multidisciplinarnog i individualiziranog pristupa bolesnicama zaživio je na ovome skupu puno ranije no što je prepoznat kao jedini ispravan način skrbi za onkološke bolesnike te se njeguje i ove godine.

Na skupu se očekuje preko stotinu sudionika iz Hrvatske i okolnih zemalja, te kao i uvijek, plodonosna i žustra rasprava i razmjena mišljenja i iskustava uvaženih stručnjaka svih medicinskih struka uključenih u dijagnostiku i liječenje bolesnica s rakom dojke (kirurga, radiologa, patologa, epidemiologa, onkologa, internista).

Na skupu će, kao i uvijek, biti predstavljen **zbornik radova** sa skupa.

Za više informacija: prim dr. sc. **Nina Dabelić**, nina.dabelic@kbcsm.hr.

U prilogu Vam dostavljamo **program predavanja**, srdačno Vas pozdravljamo i očekujemo Vaš dolazak.

Ured za odnose s javnošću HAZU

Gordana Poletto Ružić